во ины́хъ: и ѝже у̀бо въ нача́лѣхъ свои́хъ уны́ли и сла́би су́ть, не то́кмѡ ѿ пѡ́двигъ си́хъ и таковы́хъ, но и ѿ шу́ма ли́ствія древе́снагѡ страша́тся и смуща́ются, и ѿ ма́лыя ну́жды, я́же ѿ потре́бы гла́да, и ѿ ма́лыя не́мощи побѣжда́ются, и ѿмета́ются, и вспя́ть возвраща́ются: и́стинніи же и иску́сніи нижѐ ѿ травы̀ ѕе́лій насыща́ются, нижѐ пита́ющеся коре́ньми бы́лій сухи́хъ, пре́жде узаконе́ннагѡ часа̀ пи́щи пріе́млютъ чесогѡ̀ вкуси́ти: но и ни́зу возлега́ютъ, во изнеможе́ніи су́ще и по́двизѣ тѣлесѐ, и ту́пѡ зря́тъ ѻ́чи и́хъ ѿ ѕѣ́льнагѡ ѡѕлобле́нія тѣлесѐ: а́ще ли же ѿ таковы́я ну́жды прибли́жатся и къ изше́ствію ѿ тѣ́ла, нижѐ та́кѡ согласу́ются побѣжде́ни бы́ти, и па́сти ѿ крѣ́пкагѡ и́хъ произволе́нія